Viçac

**Viçac** (*Vissac* en francés) z-es una anciana comuna auvernhassa situada dins lo departament del Naut Léger e la region d'Auvèrnhe-Ròse-Aups, ancianament d'Auvèrnhe. Dempueis 1972, z-es fusionada amb Autairac, prumèirament en fusion associacion, pueis en 1983 en fusion simpla, dins la comuna de Viçac e Autairac.

## Geografia
L'ancian borg de Viçac z-es petit. L'aglomeracion principala z-es La Chaum, que fòrma un ensemble amb Curmilhac (a Autairac).
## Toponimia
### Viçac
Las fòrmas ancianas son : *In patria Arvernica, in vicaria Cantilianico, in villa cui vocabulum est Niziaco* (compréner *Viziaco*), vès 900, *Vizac* alh secle XI, *Viciacus* en 1078, *Vitiacus* en 1134, *Senoria de Vissac* alh secle XII, *Vizac* en 1161, *Castrum de Vissac* en 1269, *Monsieur Estienne dou Vissac* en 1321, *Vissat* en 1401, *Luminaria S. Juliani de Vissaco* en 1474, *L'esglise Monsieur Sainct-Jullien de Vissac* en 1537 . 
Un testimòni de Sent Èble articula successivament ['visa] (reculament d'accent) e [vi'sja] , fòrma dobtosa perque la fonetica brivadesa ne'n fariá [*vi'ʃa].
Segon Dauzat e Rostaing, *Viçac* ven delh nom latin d'òme *Vicius*, ambelh sufixe *-acum* .
Segon Xavier Delamarre, *Uicios* (*Vicios*) z-es un nom celtic, latinizat en *Vicius*. *Vicios* seriá **uic-io-(n)*, « combatent » (racina **ueik-* « combatre »). Viçac, derivat en *-ācon*, èra la proprietat de Vicios .
Viçac z-èra doncas una granda proprietat galloromana (pusleu que purament gala de l'epòca de l'independéncia : l'emplec massís delh sufixe *-ācon* dins los noms de proprietats es tardiu).
### La Chaum
Las fòrmas ancianas son : *La Chalm* en 1310, *Calma* en 1458, *La Cham* en 1576, *La Chau* en 1646 . 
La prononciacion aproximativa z-es [la'tsaw], a Sent Èble . 
Segon Dauzat, *chalm* ven delh bas latin *calmis*, d'origina preindoeuropèa e designa de pueis pelats . 
### Valhac
Las fòrmas ancianas son : *In loco vocabulo Valiaco* en 936, *Mansus de Valhac* en 1471, *Vailhacum* en 1478 . 
Segon Dauzat e Rostaing, per un autre Valhac, lo nom ven del nom latin d'òme *Vallius*, ambelh sufixe *-acum* . 
Segon los Féniés, s'agís d*'Avellius*, mesme sufixe .

## Istòria
En 1789, *Viçac*, qu'èra un fèu vassal de l'avesque delh Puèi, dependiá de la província d'Auvernhe, de l'eleccion de Briude, de la subdelegacion de Lanjac e delh ressòrt de Riam. Sa gleisa parochala, diocèsi de Sant Flor e archipreirat de Lanjac, z-èra delh vocable de Sant Julian; lo prior de La Vòuta presentava a la cura. Un peatge saguèt suprimit a La Chaum lo 21 d'octobre de 1738. La glèisa saguèt erigida en sucursala lo 12 de març de 1826 . 
La comuna a profitat de la preséncia delh chamin de fèr (gara o puslèu, avòra, arrèst de La Chaum), alh limit amb Autairac.
Lo 1èir de setembre de 1972, Viçac e Autairac fusionèron per fusion associacion; per ficcion administrativa, Autairac venguèt Viçac e Autairac : l'anciana comuna de Viçac (43266) z-es marcada en prumèir, mas lo n° INSEE es lo d'Autairac. Lo 1èir delh mes lòng de 1983, la fusion associacion saguèt transformada en fusion simpla . Alh moment de la fusion, las comunas z-èran de populacions comparablas. L'ostau de comuna z-es dins l'ensemble de vialatges format per *Lachaud* (*La Chaum : *La Chalm* en 1310), a Viçac, e Curmilhac, a Autairac.

## Demografia

## Lòcs e monuments
* La gleisa Santa Crotz de Viçac, delhs secles XII e XIII, classada monument istoric lo 4 de mai de 1910 .
* lo chastèl roinat de Viçac.

## Personalitats ligadas amb la comuna
## Veire tanben
## Ligams extèrnes
## Nòtas